Bezuidenhout lewer Van Wyk Louw-lesing by UJ | Netwerk24
Deur AJ Opperman 05 September 2018 09:00
Die rol van verbeelding in sosiale omwentelings en kwessies rakende die voortbestaan al dan nie van ’n Afrikaanstalige kultuurlewe, is die fokus van prof. Andries Bezuidenhout se aanbieding van die jaarlikse N.P. Van Wyk Louw-gedenklesing.
Die lesing getiteld “Utopiese verbeelding Van Wyk Louw” word Donderdag by die Universiteit van Johannesburg (UJ) aangebied.
Bezuidenhout, digter en musikant asook professor in ontwikkelingstudies aan die Fort Hare-Universiteit, laat ook die ontslape Louw met die Suid-Afrikaans gebore skrywer T. Dunbar Moodie “in gesprek tree”.
Moodie, wat in Amerika woon, het twee klassieke werke geskryf waarin hy Louw in The Rise of Afrikanerdom beskryf, sê Bezuidenhout.
“Louw se definisie van Afrikaners was kultuurgegrond, en nie ’n regse definisie nie. Hy het bruin Afrikaanssprekendes as deel van Afrikanerdom beskou – ’n kulturele definisie, een wat nie in ‘ras’ gesetel was nie. Ons weet egter wat gebeur het – die verwydering van bruin mense van die kiesersrol, die vernietiging van Distrik Ses en ander woongebiede en daarmee saam historiese kerkgeboue, die vernedering aan die hand van die ontugwet, die toeklap van die deure van ’n Afrikaanse intellektuele en kultuurlewe (teaters, biblioteke, skole, universiteite),” sê Bezuidenhout.
’n Deel van die gesprek handel oor ras en taal.
Moodie, wat in 1940 in Kaapstad gebore is en as kind in ’n stadium op Robbeneiland gewoon het, het ook ’n referaat oor Louw geskryf.
Bezuidenhout skenk ook in sy lesing sy skildery Karoo-dorp: winteraand van die Louw-huis in Sutherland (waar Louw grootgeword het) aan die Universiteit van Johannesburg.
* Die lesing begin Donderdag om 18:30 vir 19:00 in UJ se raadsaal in die Madibeng-gebou op die Auckland Park-kampus op die hoek van Kingsway-laan en Universiteitsweg.
Stuur ’n e-pos aan avantonder@uj.ac.za vir meer inligting.
Meer oor: Andries Bezuidenhout | Universiteit Van Johannesburg (Uj) | Boeke